**Frequently asked questions – Sexually transmissible infections – Thai**

# โรคติดต่อทางเพศสัมพันธ์คืออะไร?

โรคติดต่อทางเพศสัมพันธ์ (sexually transmissible infections - STIs) เกิดขึ้นเมื่อมีการแพร่เชื้อไวรัส แบคทีเรีย หรือปรสิตผ่านการสัมผัสกันระหว่างมีเพศสัมพันธ์โดยไม่ได้ป้องกัน ซึ่งรวมถึงการมีเพศสัมพันธ์ทางอวัยวะเพศหญิง ทางปาก และทางทวารหนัก ตลอดจนการสัมผัสแนบเนื้อ

โรคติดต่อทางเพศสัมพันธ์บางโรคสามารถส่งต่อจากสตรีมีครรภ์ไปยังบุตรในระหว่างการตั้งครรภ์และการคลอดบุตรได้

ตัวอย่างโรคติดต่อทางเพศสัมพันธ์มีดังนี้

* โรคหนองในเทียม
* โรคเริม (การติดเชื้อไวรัสเฮอร์ปีส์ ซิมเพล็กซ์)
* โรคหนองใน
* โรคไวรัสตับอักเสบบี
* โรคไวรัสตับอักเสบซี
* การติดเชื้อไวรัสที่ทำให้เกิดภาวะภูมิคุ้มกันบกพร่อง (เอชไอวี)
* การติดเชื้อไวรัสฮิวแมนแปบปิโลมา (เอชพีวี)
* โรคเอ็มพ็อกซ์ (ชื่อเดิม โรคฝีดาษลิง)
* โรคซิฟิลิส

# ใครสามารถติดโรคติดต่อทางเพศสัมพันธ์ได้บ้าง?

บุคคลใดก็ตามที่มีเพศสัมพันธ์เป็นประจำสามารถติดโรคติดต่อทางเพศสัมพันธ์ได้ ไม่ว่าจะมีอายุ เพศสภาพ รสนิยมทางเพศ หรือสถานะความสัมพันธ์ใดก็ตาม ผู้ที่ติดเชื้อหลายรายไม่มีอาการและอาจแพร่เชื้อไปยังผู้อื่นโดยไม่ทราบได้ ดังนั้น การตรวจคัดกรองโรคและการป้องกันจึงเป็นวิธีสำคัญที่สุดที่เราจะสามารถหยุดยั้งการแพร่โรคติดต่อทาง เพศสัมพันธ์ในออสเตรเลียได้

# โรคติดต่อทางเพศสัมพันธ์ที่ต้องแจ้งให้ทางการทราบในออสเตรเลียมีโรคใดบ้าง?

ออสเตรเลียกำหนดโรคติดต่อทางเพศสัมพันธ์สี่โรคที่ต้องแจ้งให้ทางการทราบในระดับประเทศ ได้แก่ โรคซิฟิลิส โรคหนองใน โรคหนองในเทียม และโรคแผลกามโรคเรื้อรังที่ขาหนีบ\*

มีการเฝ้าติดตามโรคติดต่อทางเพศสัมพันธ์เหล่านี้ในระดับประเทศ เพื่อให้ข้อมูลที่จะช่วยให้เกิดความเข้าใจชัดเจนขึ้นและช่วยให้รับมือกับแนวโน้มได้ดียิ่งขึ้น เช่น การเปลี่ยนแปลงจำนวนผู้ติดเชื้อและผู้ที่รับการตรวจคัดกรองโรคในชุมชนต่าง ๆ อย่างไรก็ดี ข้อมูลนี้ครอบคลุมเพียงจำนวนผู้ติดโรคติดต่อทางเพศสัมพันธ์ตามที่มีการรายงานมาเท่านั้น ยังคงมีผู้ที่ติดโรคติดต่อทางเพศสัมพันธ์หลายรายที่ไม่ได้รับการตรวจพบ ซึ่งเพิ่มความเสี่ยงในการแพร่เชื้อและอาจสร้างผลกระทบต่อสุขภาพอย่างร้ายแรงในระยะยาวหากปล่อยไว้โดยไม่ได้รับการรักษา

# โรคติดต่อทางเพศสัมพันธ์เป็นโรคที่พบได้ทั่วไปในออสเตรเลียหรือไม่?

แม้ว่าการจัดการโรคติดต่อทางเพศสัมพันธ์จะมีความคืบหน้า แต่โรคเหล่านี้ก็ยังคงเป็นปัญหาด้านสาธารณสุขในออสเตรเลีย มีจำนวนกรณีการติดโรคซิฟิลิส โรคหนองใน และโรคหนองในเทียมเพิ่มขึ้นอย่างมีนัยสำคัญนับตั้งแต่ปี 2012 เป็นต้นมา โดยเฉพาะอย่างยิ่งในกลุ่มประชากรวัยหนุ่มสาวที่มีอายุไม่เกิน 34 ปี ซึ่งมีแนวโน้มที่จะติดโรคติดต่อทางเพศสัมพันธ์เหล่านี้มากกว่าประชากรในกลุ่มอายุอื่น ๆ

ในปี 2022 การแจ้งรายงานการติดโรคซิฟิลิสในออสเตรเลียแตะระดับสูงสุดเป็นประวัติการณ์ ในจำนวนผู้ติดเชื้อนี้ หลายรายเป็นสตรีในกลุ่มช่วงอายุที่จะมีบุตรได้ ซึ่งส่งผลตามมาด้านสุขภาพต่อความเสี่ยงในการติดโรคซิฟิลิสแต่กำเนิดและภาวะแทรกซ้อนของการตั้งครรภ์

 แม้ว่าที่ผ่านมา อัตราการติดเชื้อเอชไอวีจะลดลงอย่างต่อเนื่อง การแพร่เชื้อเอชไอวีก็ยังคงเป็นสิ่งที่น่ากังวลอยู่

# โรคติดต่อทางเพศสัมพันธ์โรคใดที่พบบ่อยที่สุดในออสเตรเลีย?

โรคหนองในเทียมเป็นโรคติดต่อทางเพศสัมพันธ์ที่พบบ่อยที่สุดในออสเตรเลีย โดยเฉพาะอย่างยิ่งในกลุ่มประชากรอายุระหว่าง 15 ถึง 29 ปี โดยร้อยละ 85-90 ของผู้ป่วยโรคหนองในเทียมไม่แสดงอาการของโรค

# อาการที่พบบ่อยของโรคติดต่อทางเพศสัมพันธ์มีลักษณะใดบ้าง?

อาการจะแตกต่างกันออกไป ขึ้นอยู่กับประเภทของโรคติดต่อทางเพศสัมพันธ์นั้น และผู้ติดเชื้อหลายรายไม่แสดงอาการใด ๆ การตรวจคัดกรองโรคเป็นประจำเป็นวิธีเดียวที่จะทราบได้อย่างแน่ชัดว่าคุณติดโรคติดต่อทางเพศสัมพันธ์ หรือไม่

ตัวอย่างอาการที่พบบ่อยมีดังนี้

* บวม คัน หรือมีผื่นขึ้นที่อวัยวะเพศ หรือบริเวณรอบ ๆ หรือบริเวณที่สัมผัสกัน เช่น บริเวณทวารหนักและปาก
* มีตุ่ม แผล หรือหูดที่อวัยวะเพศ หรือบริเวณรอบ ๆ หรือบริเวณที่สัมผัสกัน เช่น บริเวณทวารหนักและปาก
* มีสารคัดหลั่งผิดปกติจากอวัยวะเพศหญิง อวัยวะเพศชาย หรือทวารหนัก ซึ่งรวมถึงการมีเลือดออก
* ผิวหนังเปลี่ยนแปลง ซึ่งรวมถึงเป็นแผลหรือแผลเปื่อย
* เจ็บขณะปัสสาวะ
* เจ็บขณะมีเพศสัมพันธ์
* เลือดออกผิดปกติ โดยเฉพาะในช่วงนอกรอบเดือนและหลังจากมีเพศสัมพันธ์

# คุณสามารถติดโรคติดต่อทางเพศสัมพันธ์ได้หรือไม่หากคุณไม่มีเพศสัมพันธ์?

ได้ โรคติดต่อทางเพศสัมพันธ์บางโรคสามารถส่งต่อได้โดยการสัมผัสแนบเนื้ออย่างใกล้ชิดหรือการจูบ เช่น โรคเริม โรคซิฟิลิส โรคเอ็มพ็อกซ์ และการติดเชื้อเอชไอวี

# คุณสามารถติดโรคติดต่อทางเพศสัมพันธ์จากการมีเพศสัมพันธ์ทางปากได้หรือไม่?

ได้ โรคติดต่อทางเพศสัมพันธ์หลายโรค เช่น โรคซิฟิลิส โรคหนองใน โรคหนองในเทียม โรคเอ็มพ็อกซ์ และโรคเริมที่อวัยวะเพศ สามารถแพร่เชื้อผ่านการมีเพศสัมพันธ์ทางปากได้

# ฉันจะป้องกันโรคติดต่อทางเพศสัมพันธ์ด้วยวิธีใดได้บ้าง?

วิธีที่คุณจะสามารถปกป้องตัวคุณเองและผู้อื่นจากการติดโรคติดต่อทางเพศสัมพันธ์มีดังนี้

* ตรวจคัดกรองโรคเป็นประจำ
* ใช้อุปกรณ์คุมกำเนิดแบบกีดขวาง เช่น ถุงยางอนามัยเพื่อป้องกัน
* การใช้สารหล่อลื่นที่ปลอดภัยสำหรับถุงยางอนามัย (เช่น ทำจากน้ำหรือซิลิโคน) สามารถช่วยไม่ให้ถุงยางอนามัยฉีกขาดได้
* ใช้ถุงยางอนามัยใหม่ทุกครั้งที่คุณสลับกิจกรรมเพศสัมพันธ์ไปมาระหว่างทางปาก ทางรูทวาร หรือทางอวัยวะเพศหญิง
* ใช้ถุงยางอนามัยใหม่สำหรับผู้มีเพศสัมพันธ์แต่ละรายหากใช้อุปกรณ์เร้าอารมณ์ร่วมกัน
* แจ้งให้คู่นอนของคุณทราบหากคุณได้รับการวินิจฉัยว่าเป็นโรคติดต่อทางเพศสัมพันธ์
* รับวัคซีนป้องกันการติดเชื้อเอชพีวีและไวรัสตับอักเสบบี (เอชบีวี) หากเหมาะสม

# ถุงยางอนามัยปกป้องคุณจากโรคติดต่อทางเพศสัมพันธ์ทั้งหมดหรือไม่?

ไม่ ถุงยางอนามัยไม่ปกป้องอวัยวะในร่างกายของคุณที่ถุงยางอนามัยไม่ห่อหุ้มอยู่ โรคเริม หูดหงอนไก่ โรคซิฟิลิส และโรคเอ็มพ็อกซ์ สามารถแพร่เชื้อจากการสัมผัสแนบเนื้อได้

อย่างไรก็ตาม ถุงยางอนามัยมีประสิทธิผลอย่างยิ่งสำหรับโรคติดต่อทางเพศสัมพันธ์อื่น ๆ หลายโรค เช่น โรคหนองในเทียม โรคหนองใน และเอชไอวี

การตรวจคัดกรองเป็นประจำและการใช้ถุงยางอนามัยเป็นการป้องกันที่ดีที่สุดต่อโรคติดต่อทางเพศสัมพันธ์ทุกโรค

# การรับประทานยาคุมกำเนิดจะปกป้องฉันจากการติดโรคติดต่อทางเพศสัมพันธ์หรือไม่?

ไม่ ยาคุมกำเนิดไม่ปกป้องคุณจากการติดโรคติดต่อทางเพศสัมพันธ์

# โรคติดต่อทางเพศสัมพันธ์สามารถส่งต่อจากสตรีมีครรภ์ไปสู่บุตรได้หรือไม่?

ได้ โรคติดต่อทางเพศสัมพันธ์บางโรค ซึ่งรวมถึงโรคซิฟิลิส สามารถส่งต่อไปยังบุตรในครรภ์ในระหว่างการตั้งครรภ์ได้ โรคติดต่อทางเพศสัมพันธ์อื่น ๆ อาทิ โรคหนองใน โรคหนองในเทียม ไวรัสตับอักเสบบี และโรคเริมที่อวัยวะเพศ สามารถส่งต่อจากมารดาไปยังบุตรในขณะที่บุตรเคลื่อนตัวผ่านช่องคลอดได้

เอชไอวี โรคซิฟิลิส และโรคเริม สามารถส่งต่อไปยังทารกในขณะให้นมบุตรจากเต้าได้

โรคหนองในและโรคหนองในเทียมยังสามารถทำให้เกิดภาวะมีบุตรยากหากปล่อยไว้โดยไม่ได้รับการ
รักษา

สตรีมีครรภ์หรือผู้ที่วางแผนจะตั้งครรภ์ควรปรึกษาผู้ให้การบริการสุขภาพเกี่ยวกับการตรวจคัดกรองโรคติดต่อทางเพศสัมพันธ์

# คุณควรตรวจคัดกรองโรคติดต่อทางเพศสัมพันธ์บ่อยครั้งเพียงใด?

การตรวจสุขภาพทางเพศเป็นประจำเป็นสิ่งสำคัญเพราะโรคติดต่อทางเพศสัมพันธ์ไม่แสดงอาการเสมอไป

ผู้ที่มีเพศสัมพันธ์เป็นประจำ ถึงแม้ว่าจะมีคู่นอนเพียงคนเดียวก็ตาม ควรเข้ารับการตรวจคัดกรองโรคซิฟิลิส โรคหนองในเทียม และโรคหนองในเป็นประจำ

ผู้ชายที่มีเพศสัมพันธ์กับผู้ชายยังควรตรวจคัดกรองเอชไอวีด้วยเช่นกัน โดยให้เป็นส่วนหนึ่งของการตรวจสุขภาพทางเพศประจำปี นอกจากนี้ ผู้ชายทุกคนที่มีเพศสัมพันธ์ในรูปแบบใดก็ตามกับผู้ชายในช่วง3เดือนที่ผ่านมา ควรตรวจคัดกรองโรคติดต่อทางเพศสัมพันธ์ทุก ๆ3เดือน

นอกจากนี้ คุณควรพิจารณาตรวจสุขภาพทางเพศหากเมื่อไม่นานมานี้ คู่นอนของคุณติดโรคติดต่อทางเพศสัมพันธ์ หรือหากคุณมีคู่นอนคนใหม่

ผู้ให้การบริการสุขภาพสามารถให้คำแนะนำได้ว่าคุณควรตรวจคัดกรองโรคบ่อยครั้งเพียงใด

# การตรวจคัดกรองโรคติดต่อทางเพศสัมพันธ์มีขั้นตอนอะไรบ้าง?

คุณสามารถรับการตรวจได้ที่คลินิกใกล้บ้านหรือโดยบุคลากรสุขภาพโดยไม่ต้องให้แพทย์เวชปฏิบัติทั่ว
ไปทำเรื่องส่งตัวคุณ

ขึ้นอยู่กับประเภทของการตรวจ เจ้าหน้าที่อาจขอให้คุณส่งตัวอย่างเลือดหรือปัสสาวะ หรือตัวอย่างเนื้อเยื่อจากการป้ายคอ อวัยวะเพศหญิง หรือทวารหนัก ซึ่งโดยทั่วไปแล้ว คุณสามารถเก็บตัวอย่างส่งตรวจเหล่านี้เองได้ เพราะมีขั้นตอนที่ง่ายและรวดเร็ว โดยปกติแล้ว ผลการตรวจจะกลับมาภายในหนึ่งสัปดาห์นับจากวันนัดหมายและจะได้รับการเก็บรักษาไว้เป็น
ความลับ

อาจมีการแจ้งผลการตรวจทางโทรศัพท์ ส่งทางข้อความทางโทรศัพท์ หรืออาจมีการขอให้คุณทำนัดหมายใหม่

เนื่องจากมีการตรวจคัดกรองหลายประเภทสำหรับโรคติดต่อทางเพศสัมพันธ์ คุณจึงควรปรึกษาบุคลากรสุขภาพเกี่ยวกับสถานการณ์ของคุณ บุคลากรสุขภาพสามารถประเมินความเสี่ยงของคุณและพิจารณากำหนดว่าคุณจำเป็นต้องรับการตรวจประเภทใดบ้าง

# ใครสามารถเห็นผลการตรวจของฉันได้บ้าง?

ในกรณีส่วนใหญ่ผลการตรวจคัดกรองโรคติดต่อทางเพศสัมพันธ์ของคุณจะได้รับการเก็บรักษาไว้
เป็นความลับ เช่นเดียวกันกับข้อมูลด้านสุขภาพที่มีการรวบรวมไว้เกี่ยวกับคุณ ทั้งนี้ มีข้อยกเว้นในบางกรณี ดังนั้น หากคุณมีข้อกังวลเกี่ยวกับเรื่องนี้ คุณควรปรึกษาบุคลากรสุขภาพของคุณ ผู้ให้การบริการสุขภาพของคุณจะต้องรายงานให้รัฐบาลทราบหากผลตรวจที่เป็นบวกนั้นเป็นโรคติดต่อ
ทางเพศสัมพันธ์ประเภทที่ต้องแจ้งให้ทางการทราบ แต่ข้อมูลดังกล่าวจะรายงานเป็นตัวเลข โดยที่ไม่มีการส่งข้อมูลส่วนตัวให้ทางการ

# คุณสามารถเข้ารับการตรวจคัดกรองโรคติดต่อทางเพศสัมพันธ์จากที่ใดได้บ้าง?

คุณสามารถเข้ารับการตรวจได้ที่

* ผู้ให้การบริการสุขภาพของคุณหรือแพทย์เวชปฏิบัติทั่วไปรายใดก็ได้
* หน่วยบริการด้านสุขภาพทางเพศและการเจริญพันธุ์
* องค์กรด้านสุขภาพที่ควบคุมโดยชุมชนชาวอะบอริจิน
* ศูนย์สุขภาพชุมชน
* คลินิกสุขภาพเมดิแคร์สำหรับกรณีเร่งด่วน

ค้นหาผู้ให้การบริการสุขภาพในพื้นที่ของคุณได้ทาง health.gov.au/STI และคลิกลิงก์ healthdirect service finder link.

# การตรวจคัดกรองโรคติดต่อทางเพศสัมพันธ์มีค่าใช้จ่ายเท่าใด?

ค่าธรรมเนียมแพทย์เวชปฏิบัติทั่วไปแต่ละรายอาจแตกต่างกันไป แต่การตรวจทางพยาธิวิทยามักจะเป็นการเรียกเก็บเงินจากทางรัฐบาลโดยตรง
ดังนั้น การตรวจเหล่านี้อาจไม่มีค่าใช้จ่ายหากคุณมีบัตรเมดิแคร์
นอกจากนี้ คลินิกสุขภาพทางเพศมักให้บริการฟรี และโดยปกติแล้ว คุณสามารถเข้าใช้บริการได้โดยไม่ต้องนัดหมายล่วงหน้าหรือให้แพทย์เวชปฏิบัติทั่วไปทำเรื่องส่งตัวคุณ

# จะเกิดอะไรขึ้นหากผลตรวจของฉันเป็นบวก?

บุคลากรสุขภาพของคุณจะแจ้งให้คุณทราบหากผลตรวจของคุณเป็นบวก และจะพูดคุยกับคุณเกี่ยวกับทางเลือกในการรักษา

โรคติดต่อทางเพศสัมพันธ์ส่วนใหญ่สามารถรักษาได้อย่างง่ายดายหากตรวจพบแต่เนิ่น ๆ และโดยปกติแล้วสามารถรักษาให้หายขาดได้

คุณจะได้รับคำแนะนำจากบุคลากรสุขภาพว่า ให้แจ้งคู่นอนของคุณว่าคุณมีผลตรวจเป็นบวก เพื่อให้บุคคลนั้นเข้ารับการตรวจและรับการรักษาด้วย (เครื่องมือออนไลน์ เช่น letthemknow.org.au หรือ bettertoknow.org.au สามารถช่วยคุณทำขั้นตอนนี้ได้ และคุณสามารถเลือกที่จะไม่เปิดเผยตัวตนของคุณก็ได้)

บุคลากรสุขภาพจะแนะนำให้ทราบว่าต้องรอเป็นระยะเวลาเพียงใดหลังจากรับการรักษาเสร็จสิ้นแล้วจึงจะสามารถมีเพศสัมพันธ์ได้

# โรคติดต่อทางเพศสัมพันธ์ได้รับการรักษาด้วยวิธีใด?

โรคติดต่อทางเพศสัมพันธ์ที่พบบ่อยที่สุดสามารถรักษาได้ ซึ่งโดยทั่วไปแล้ว จะใช้ยาปฏิชีวนะหรือยาต้านไวรัส การตรวจพบโรคและการรักษาโรคแต่เนิ่น ๆ มีความสำคัญอย่างยิ่งต่อการจัดการโรคติดต่อทางเพศสัมพันธ์ทุกโรคและป้องกันอาการแทรกซ้อนที่ร้ายแรง ดังนั้น การตรวจคัดกรองโรคเป็นประจำจึงเป็นสิ่งสำคัญอย่างยิ่ง แม้ว่าคุณจะไม่มีอาการก็ตาม

# มีโรคติดต่อทางเพศสัมพันธ์โรคใดไหมที่ไม่สามารถรักษาให้หายขาดได้?

ถึงแม้ว่าโรคติดต่อทางเพศสัมพันธ์ทุกโรคจะสามารถจัดการได้อย่างมีประสิทธิผล แต่โรคติดต่อทางเพศสัมพันธ์บางโรคนั้นไม่สามารถรักษาให้หายขาดได้ ยกตัวอย่าง โรคหนองในและโรคหนองในเทียมเป็นโรคที่สามารถรักษาได้ อีกทั้ง ยังสามารถรักษาให้หายขาดได้ ในขณะที่โรคเริมและเอชไอวีไม่สามารถรักษาให้หายขาดได้ แต่สามารถจัดการได้อย่างมีประสิทธิผลโดยใช้ยารักษาต่าง ๆ
ในหลายกรณี มีวิธีการรักษาที่ช่วยควบคุมไวรัส และช่วยป้องกันไม่ให้อาการกำเริบ และไม่ให้แพร่เชื้อต่อไปยังคู่นอน

โปรดใช้อุปกรณ์ป้องกันและจองนัดหมายตรวจคัดกรองวันนี้

อ่านข้อมูลเพิ่มเติมได้ทาง health.gov.au/STI